Kevin Costner revine cu un nou western la Festivalul de la Cannes. Povestea incredibilă din spatele filmului „Orizont”
La 34 de ani de la lansarea filmului „Dansând cu Lupii”, Kevin Costner revine cu un nou western regizat de el, în care joacă și rolul principal.
Costner a avut la Festivalul de la Cannes premiera filmului „Orizont”. Este un proiect personal, pentru care cineastul și-a pus gaj una dintre vastele proprietăți, ca să facă rost de bani pentru filmări.
Duminică a fost rândul lui Kevin Costner să pășească pe covorul roșu de la Cannes, la premiera filmului său intitulat „Orizont" - un western epic în care joacă Sienna Miller, Abbey Lee, Sam Worthington, dar și alte nume mari de la Hollywood. Pelicula spune povestea cuceririi Vestului Sălbatic, iar Costner joacă într-un rol principal, dar semnează și scenariul și, pentru a patra oară în carieră, regia.
Kevin Costner: „Fac filme pentru bărbați. Dar mă asigur că sunt și personaje feminine majore, pentru că asta e foarte important pentru mine. Coloana vertebrală a filmului nostru este formată, de fapt, din femei și cum trec ele prin această poveste. Dar, știți voi, nu-mi place să văd băieți purtându-se stupid”.
Pentru Costner, filmul este un pariu uriaș. Încearcă să-l realizeze de peste 30 de ani și, pentru a face rost de cele 100 de milioane de dolari necesare pentru producție, și-a ipotecat moșia de pe malul oceanului, din orășelul californian Santa Barbara.
Kevin Costner: „Sunt un cineast independent, de altfel, și am venit aici de unul singur. Iar această platformă uriașă, acest festival uriaș a acceptat filmul meu. E un moment important pentru mine, pentru că mă ajută să creez așteptări pentru un film. Nu am toți banii din lume ca să-l promovez. Dar am timp și o platformă”.
Povestea are nu mai puțin de patru părți: primele două vor fi lansate la interval de o lună, în această vară, iar pentru ultimele scenariile sunt deja scrise. Prima parte a avut premiera la Cannes, în afara competiției oficiale.